Vertroue Archives - Bybelskool vir Bereane
April 28, 2020 nati@stander.co.za
Wat my vandag opval in Lukas 7, is hoe die verhaal van die weduwee van die genesing van die offisier se slaaf, byna teenoor die verhaal van die weduwee van Nain staan.
In die eerste verhaal word Jesus geskets as 'n leier met outoriteit. Iemand in dieselfde klas as die Romeinse offisier – hulle albei weet immers hoe bevele werk. Jesus word egter geskets as iemand met nog meer gesag as die offisier, want die offisier kom vra vir hulp by Jesus.
Na afloop van so 'n verhaal, verwag mens 'n Jesus wat Hom besighou met groot en belangrike dinge. Iemand van gesag loop immers nie rond en speel in die stof nie.
Maar die daaropvolgende verhaal vertel vir ons hoe Jesus die weduwee van Nain "raaksien" (vers 13). Besef jy hoe belangrik is daardie woord?
Nie net sien Hy haar nie, haar hulpelose weemoedige situasie beweeg Hom. Hy tree in en wek haar Seun op.
Ek word vandag deur Lukas 7 herinner dat hoe groot en ontsagwekkend ons God ook mag wees, Hy ons nietige mense raaksien, en dat ons benarde situasies Hom dring om op te tree.
My vertroue is in die Here.
October 15, 2017 nati@stander.co.za
Die boek Habakuk sluit af met 'n absolute hoogtepunt van ongekwalifiseerde vertrouensuitspraak teenoor die Here…
op hoë plekke laat Hy my veilig loop. (Hab 3:17–19)
Habakuk dien nie die Here omdat hy iets daaruit kry nie. Hy dien die Here omdat die Here dit waardig is. Habakuk is nie 'n "mooi-weers-gelowige" nie. Selfs al hou dit vir Habakuk niks in om die Here te bly glo en te vertrou nie, sal hy aanhou om dit te doen.
October 8, 2017 nati@stander.co.za
Jy sal onthou dat Gideon met baie huiwering ingestem het om die Midianiete te gaan verslaan. Hy het eers 'n reeks eksperimente gedoen (tekens gevra) met wol en dou, voordat daar genoeg geloof in sy hart gewek was om God te vertrou.
Noudat hy optrek, om die Midianiete met 32 000 man die slag te gaan aansê, is dit asof die Here sý terme en voorwaardes neerlê: dit moes op sy manier geskied. As Gideon die Midianiete met soveel mense by hom verslaan, sou hy dink dit is vanweë sy groot leër dat hy die oorwinning behaal. Daarom moet Gideon net 300 manskappe oorhou.
Die Here is besig om met Gideon te werk. Dít waarop Gideon vetrou, vat Hy weg. Soos 'n ui wat lagie vir lagie geskil word, word daar van Gideon weggeneem dít wat onbruikbaar of in die pad is. Sy geloof word gelouter.
Ek vind ook sekuriteit in 'n miljuisend en tien dingetjies anders as die Here: my werk, my posisie, my huwelik, my gesondheid…hoe sou ek lyk as al daardie dinge van my weggeneem word? Wat sou van my vertroue in die Here oorbly as ek niks van bogenoemde meer het nie? Daar is nou vir my 'n gedagte om aan te kou.